b'\n_START_ARTICLE_\nZahodna Dvina\n_START_SECTION_\nZemljepisne karakteristike\n_START_PARAGRAPH_\nZahodna Dvina izvira na Valdijski planoti v Rusiji, na nadmorski vi\xc5\xa1ini 221 m. Potem te\xc4\x8de v velikem loku v smeri severozahoda, prek Belorusije in Latvije, da bi se pri Rigi izlila v Ri\xc5\xa1ki zaliv v Balti\xc5\xa1kem morju._NEWLINE_Zahodna Dvina ima pore\xc4\x8dje okoli 88.000\xc2\xa0km\xc2\xb2, od tega pribli\xc5\xbeno 35.000\xc2\xa0km\xc2\xb2 v Belorusiji. Ve\xc4\x8dina tega terena ima nadmorsko vi\xc5\xa1ino med 100 in 200 m, tako da je ob strugi reke veliko mo\xc4\x8dvirij in gozdov. V pore\xc4\x8dju reke je okoli 5000 jezer, ve\xc4\x8dinoma manj\xc5\xa1ih. Najve\xc4\x8dji jezeri sta R\xc4\x81zna in Lubans v Latviji._NEWLINE_Zahodna Dvina je plovna do beloruskega mesta Vitebsk in je s kanalom prek reke Berezine v Belorusiji povezana z Dneprom. To pomeni, da je v bistvu po reki Zahodna Dvina mo\xc5\xbeno pluti do \xc4\x8crnega morja._NEWLINE_Na reki so postavljene tri hidrocentrale in sicer Rigas, Kegums in Plavinas. Vodni pretok je v povpre\xc4\x8dju 678 m\xc2\xb3/s._NEWLINE_Dol\xc5\xbeina reke je 1 021\xc2\xa0km, od tega 334\xc2\xa0km \xc4\x8dez Rusijo (Tverska oblast), 335\xc2\xa0km \xc4\x8dez Belorusijo (Vitebska oblast) in 352\xc2\xa0km \xc4\x8dez Latvijo. Prek Latvije te\xc4\x8de v pokrajinah Latgalija, Semigalija, Vidzeme in mimo mesta Riga. Ob izlivu tvori erozijsko delto pri nekdanjem otoku Mangalsala, danes polotoku, saj je bilo ustje drugega rokava reke leta 1567 zasuto.\n_START_SECTION_\nPoimenovanje\n_START_PARAGRAPH_\nV skladu z Etimolo\xc5\xa1kim slovarjem Maxa Vasmerja toponim Dvina o\xc4\x8ditno ne more izhajati iz uralskega jezika in verjetno izhaja iz indoevropske besede, ki je pomenila reko ali potok.\n_START_SECTION_\nMesta na obalah Zahodne Dvine\n_START_PARAGRAPH_\nNa obalah Zahodne Dvine so najpomembnej\xc5\xa1a mesta:\n_START_SECTION_\nOkolje\n_START_PARAGRAPH_\nReka je za\xc4\x8dela do\xc5\xbeivljati poslab\xc5\xa1anje okolja v \xc4\x8dasu sovjetskega kolektivnega kmetijstva, kar je povzro\xc4\x8dalo precej\xc5\xa1nje neugodno odtekanje vode in z valom projektov hidroelektrarn.\n_START_SECTION_\nKakovost vode\n_START_PARAGRAPH_\nV Belorusiji se onesna\xc5\xbeevanje vode Zahodne Dvine \xc5\xa1teje za zmerno hudo, pri \xc4\x8demer so glavni viri onesna\xc5\xbeevanja odpadne vode, ribogojstvo in kemi\xc4\x8dni snovi v odtokih (herbicidi, pesticidi, nitrati in fosfati)._NEWLINE_Pred latvijskim mestom Jekabpils ima voda pH vrednost pribli\xc5\xbeno 7,8; v tem okolju imajo kalcijevi ioni zna\xc4\x8dilno koncentracijo okoli 43 miligramov na liter; nitrati imajo koncentracijo okoli 0,82 miligrama na liter (merjeno kot du\xc5\xa1ik); fosfatni ioni zna\xc5\xa1ajo okoli 0,038 miligrama na liter ter zasi\xc4\x8denost s kisikom meri prek osemdeset odstotkov. Visoka vsebnost nitratov in fosfatov Daugave je bistvena za nastanek obse\xc5\xbene biomase fitoplanktona v Baltskem morju; med drugimi evropskimi rekami, ki prispevajo k tako visokemu obremenjevanju Baltskega morja, sta predvsem reki Odra in Visla.\n_START_SECTION_\nZgodovina\n_START_PARAGRAPH_\nLjudje so se \xc5\xbee pred tiso\xc4\x8dletji naselili na ustju Zahodne Dvine in ob drugih obalah Ri\xc5\xa1kega zaliva. Prvotno so se udejstvovali kot lovci in nabiralci plodov ter so izkori\xc5\xa1\xc4\x8dali vode reke Zahodne Dvine za ribolov. Od \xc5\xa1estega stoletja dalje so Vikingi pre\xc4\x8dkali Baltsko morje in s plovbo po Zahodni Dvini so prodrli v baltsko notranjost._NEWLINE_V srednjeve\xc5\xa1kem \xc4\x8dasu je bila Zahodna Dvina pomembno podro\xc4\x8dje trgovanja in plovbe - del trgovske poti od Varjagov do Grkov  in sicer za prevoz krzna s severa in bizantinskega srebra z juga. Obmo\xc4\x8dje Rige je postalo klju\xc4\x8dni element naselitve in obrambe ustja Zahodne Dvine, vsaj v srednjem veku, kar dokazuje zdaj uni\xc4\x8dena utrdba v mestu Tor\xc5\x86akalns na zahodnem bregu Zahodne Dvine v bli\xc5\xbeini dana\xc5\xa1nje Rige. Od poznega srednjega veka je zahodni del Daugavske kotline spadal pod vladavino razli\xc4\x8dnih narodov in dr\xc5\xbeav; na primer latvijsko mesto Daugavpils, ki se nahaja na Zahodni Dvini, je ob\xc4\x8dasno pri\xc5\xa1lo pod papinsko vladavino, pa tudi slovansko, poljsko, nem\xc5\xa1ko in rusko, dokler ni bila obnovljena latvijska neodvisnost leta 1990 ob koncu hladne vojne.\n_START_SECTION_\nZanimivosti\n_START_PARAGRAPH_\nReka Zahodna Dvina je bila prikazana na nekdanjem latvijskem bankovcu za 10 latov.'